ราคาผลปาล์มปรับตัวสูงกิโลกรัมละ 7.50 บาท กระทบต่อราคาน้ำมันปาล์มบรรจุขวด
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า ปัจจุบันราคาผลปาล์มน้ำมันที่เกษตรกรขายได้ปรับสูงขึ้นต่อเนื่อง จากกิโลกรัมละ 3.00 – 3.50 บาท ในช่วงกลางปี 2563 เป็นกิโลกรัมละ 7 บาท ในช่วงปลายปี 2563 และทรงตัวอยู่ในระดับสูงถึงกิโลกรัมละ 7.50 บาท ราคาผลปาล์มน้ำมันที่ปรับตัวสูงขึ้นในทิศทางดังกล่าว ได้ส่งผลกระทบต่อราคาน้ำมันปาล์มบรรจุขวดที่ผู้บริโภคหาซื้อเพื่อใช้ในครัวเรือนและมีผลต่อโรงงานอุตสาหกรรมที่ใช้น้ำมันปาล์มเป็นวัตถุดิบล่าสุด จากภาวะราคาผลปาล์มน้ำมันที่ปรับสูงขึ้น ทำให้ราคาน้ำมันปาล์มดิบในแหล่งผลิตขยับสูงขึ้น เป็นกิโลกรัมละ 39.00 บาท มีผลต่อเนื่องให้ราคาน้ำมันปาล์มบรรจุขวดในท้องตลาดปรับสูงขึ้น เป็น ลิตรละ 46 - 48 บาท และอาจส่งผลต่อภาระค่าครองชีพของผู้บริโภค อย่างไรก็ตาม สถานการณ์ดังกล่าวจะเกิดขึ้นในช่วงสั้นๆ โดยคาดว่าผลปาล์มจะออกเพิ่มขึ้นเข้าสู่ภาวะปกติในเดือนมีนาคม 2564 ในส่วนของผู้บริโภค กรมการค้าภายใน จะประสานผู้ผลิตและผู้ค้าส่ง ค้าปลีก ให้ตรึงราคาจำหน่ายปลีกน้ำมันปาล์มบรรจุขวดให้นานที่สุด และขอให้ผู้บริโภคลดภาระจากการซื้อหาน้ำมันปาล์ม โดยใช้น้ำมันทางเลือกอื่น เช่นน้ำมันถั่วเหลือง ซึ่งมีราคาไม่เปลี่ยนแปลงมากนักไปช่วงระยะหนึ่งก่อน